C 40/5

ET

Ärakuulamise eest vastutava ametniku lõpparuanne (1)

Juhtum AT.40299 – sulgurisüsteemid

(EMPs kohaldatav tekst)

(2021/C 40/05)

Äriühingutele Magna, (2) Brose (3) ja Kiekert (4) (edaspidi koos „pooled“) adresseeritud otsuse eelnõu käsitleb Euroopa Liidu toimimise lepingu artikli 101 ja Euroopa Majanduspiirkonna (EMP) lepingu artikli 53 kaht eraldiseisvat ja pidevat rikkumist, mis hõlmavad EMP territooriumi.

Kõnealust kahte rikkumist kirjeldatakse kui kokkuleppeid ja/või kooskõlastatud tegevust, mille abil osalejad koordineerisid oma hinnakujundust ja vahetasid tundlikku äriteavet, et vähendada konkurentsialast ebakindlust seoses uksemoodulite ja aknaregulaatorite müügiga (esimene rikkumine) ning sulgurite ja sulgurivastuste müügiga (teine rikkumine) teatavatele sõiduautode tootjatele EMPs (5). Otsuse eelnõus leitakse, et Magna osales mõlemas rikkumises, samal ajal kui Brose osales ainult esimeses ja Kiekert ainult teises rikkumises.

Komisjon algatas 9. juulil 2019 poolte suhtes määruse (EÜ) nr 773/2004 (6)artikli 2 lõike 1 kohase menetluse.

Pärast kokkuleppe sõlmimise eesmärgil peetud arutelusid (7)ja kokkuleppemenetluse ettepanekute (8)saamist vastavalt määruse (EÜ) nr 773/2004 artikli 10a lõikele 2 võttis komisjon 30. juunil 2020 vastu vastuväited (edaspidi „vastuväited“), mis olid adresseeritud menetluse pooltele.

Pooled kinnitasid määruse (EÜ) nr 773/2004 artikli 10a lõike 3 kohaselt vastuväidetele esitatud vastuses, et vastuväidetes oli arvesse võetud nende kokkuleppemenetluse ettepanekute sisu, ja lubasid seega jätkata kokkuleppemenetluses osalemist.

Otsuse 2011/695/EL artikli 16 kohaselt uurisin, kas otsuse eelnõus käsitletakse ainult vastuväiteid, mille kohta pooltel oli võimalus esitada oma seisukohad. Leian, et nii see tõesti on.

Seoses sellega ja võttes arvesse asjaolu, et pooled ei ole esitanud mulle taotlusi ega kaebusi, (9) olen seisukohal, et kõnealuse juhtumi puhul on poolte menetlusõiguste tõhus kasutamine tagatud.

Brüssel, 24. september 2020 Wouter WILS

(1) Kooskõlas Euroopa Komisjoni presidendi 13. oktoobri 2011. aasta otsuse 2011/695/EL (ärakuulamise eest vastutava ametniku ülesannete ja pädevuse kohta teatavates konkurentsimenetlustes) (ELT L 275, 20.10.2011, lk 29) artiklitega 16 ja 17.

(2) Magna International Inc., Magna Closures S.p.A., Magna Mirrors Holding GmbH ja MAGNA International Europe GmbH (edaspidi koos „Magna“).

(3) Brose Beteiligungs-Kommanditgesellschaft, Coburg, Brose Beteiligungs-Kommanditgesellschaft II, Coburg, Brose Fahrzeugteile SE & Co. Kommanditgesellschaft, Bamberg (endise nimega Brose Fahrzeugteile GmbH & Co. Kommanditgesellschaft, Bamberg), Brose Fahrzeugteile SE & Co. Kommanditgesellschaft, Coburg (endise nimega Brose Fahrzeugteile GmbH & Co. Kommanditgesellschaft, Coburg) ja Brose Verwaltung SE, Coburg (endise nimega Brose Verwaltungsgesellschaft mbH, Coburg) (edaspidi koos „Brose“).

(4) Kiekert AG (edaspidi „Kiekert“).

(5) Esimene rikkumine leidis aset 12. augustist 2010 kuni 21. veebruarini 2011; teine rikkumine 15. juunist 2009 kuni 7. maini 2012.

(6) Komisjoni 7. aprilli 2004. aasta määrus (EÜ) nr 773/2004, mis käsitleb EÜ asutamislepingu artiklite 81 ja 82 kohaste menetluste teostamist komisjonis (ELT L 123, 27.4.2004, lk 18).

(7) Kohtumised kokkuleppe sõlmimiseks toimusid ajavahemikus 10. septembrist 2019 kuni 26. märtsini 2020.

(8) Pooled esitasid ametliku taotluse kokkuleppe sõlmimiseks ajavahemikul 7. aprillist kuni 17. aprillini 2020.

(9) Otsuse 2011/695/EL artikli 15 lõike 2 kohaselt võivad kartellijuhtumit käsitleva menetluse pooled, kes osalevad arutelus kokkuleppe sõlmimiseks kooskõlas määruse (EÜ) nr 773/2004 artikliga 10a, pöörduda kokkuleppemenetluse igas etapis ärakuulamise eest vastutava ametniku poole, et tagada oma menetlusõiguste tõhus kasutamine. Vt ka komisjoni teatise 2008/C 167/01 (mis käsitleb kokkuleppemenetluse läbiviimist kartellidega seotud otsuste puhul, mis on võetud vastu vastavalt nõukogu määruse (EÜ) nr 1/2003 artiklitele 7 ja 23) (ELT C 167, 2.7.2008, lk 1) punkt 18.